

***Temei de prevestire***

Tot vorbesc cu tine şi vorbim de tine,

Doar se trece timpul, nu-i nimic schimbat,

Constatăm, fireşte, că nu-ţi este bine,

Că nici o minune nu s-a întâmplat...

Eşti mereu frumoasă, îţi aduc aminte,

Fără amănunte sânii ţi-i descriu,

Dintr-o întâmplare, ce îmi vine-n minte,

De la miezul nopţii, până-n zori, târziu.

Multe amănunte mie-mi sunt știute,

Chiar de ţi se pare că altfel va fi,

Şi că doar scenarii, fade, involute,

Pot fi, vieţii noastre, vise de o zi.

Contraziceri multe încă se pot naşte,

Despre adevărul ce ţi-l tot prevezi,

Sau câtă putere ai a recunoaşte

Că-ţi e greu în ceva astăzi să mai crezi.

Va veni şi clipa când o să se-ntâmple

Ceea ce prin versuri de mulţi ani ţi-am spus,

Când reapărea-vor florile la tâmple

Şi reînvăţa-vei să priveşti în sus...

Totul o să fie pe un prag de seară,

Şi vor fi de toate, fapte şi idei,

Până ce-ncepe-a-vor zorii să apară,

Şi-n trăiri simţi-vei viaţa ca temei...

10.08.21

***Privire înspre tine***

În gând îmi eşti, continuu, mărturie

De vis, de adevăr, de fantezie,

Şi de dorinţă pururea arzândă

Spre clipa de-mplinire şi izbândă,

Printr-un îndemn de nerostite şoapte

Spre tot mai multe, felurite fapte.

Tu-mi eşti, oricum, o clipă de trăire

Extremă, concludentă, amintire,

Idee de consens şi-ngăduinţă,

Păstrată într-o tainică dorinţă,

Cu împlinirea ei prin fantezie

Spre regăsiri de vise-n bucurie.

Chiar sânii tăi de gânduri ma acuză,

Când poeziei îmi ajungi ca muză,

Sculptându-te, prin versuri, din lumină,

De-a pururea superbă şi divină,

De-a pururea speranţă fremătândă,

Spre clipa de-mplinire şi izbândă.

Spre pântec drumul ochilor se duce,

Ştiindu-l regăsirilor răscruce,

Ştiindu-l întru totul elocvenţă

A ceea ce ni-i dat prin existenţă,

Falsă fiind de nu-i şi pusă-n fapte,

Fie că-i zi sau miez, încins, de noapte...

Chiar umbrele de vor să mai apară,

Trupu-ţi din vis nu poate să-mi dispară,

Conturu-i e hotar prin nori şi ceaţă

Zvâcnirilor ce dau motiv de viaţă,

Blocând împotrivirea din sinapse,

Prinse-n portalul definit de coapse.

03.08.21

***Urzitoare complicări***

E complicată viaţa... dar şi noi,

Păstrând un status-quo, o complicăm,

Din când, în când, crezând că ne-o-mpăcăm

Ne facem ai tăcerilor eroi.

Multe avem şi multe nu avem,

De mult prea multe ori n-avem curaj

Ori ne-mpăcăm cu-al clipelor miraj

Tăcerilor făcându-ne totem.

Uităm cuvântul să îl ştim rostit,

Şi ne forţăm la nuanţări, în scris,

Pledând pentru un cinic compromis

Ce defineşte rostul ipocrit.

Şi chiar de nu avem un înţeles

Spunem că alţii-n înţeles greşesc,

Că noi suntem reper concret, firesc,

Iar alţii vor, de fapt, un retrograd progres.

Accentele au rol deja ciudat,

Făcute, din orgoliu, calapod

Ce e văzut a fi un cap de pod

Pentru mai tot ce nu-i adevărat.

Şi tot se vă mândriile urzind

Ciudate moduri de a-şi face drum,

Dând rol de ceaţă şi dând rol de fum

Trăirilor ce focuri mai aprind.

Toate ajung în stadiul de incert,

Având menirea unor încercări

Chiar fără şansa minimei mişcări,

A ceva ce, este de fapt, inert.

Şi iar devine totul complicat,

Ies la iveală alte-ncurcături,

Prea evidenta lipsă de măsuri

Şi rostul vieţii întru tot uitat.

23.07.21

***Tăcerea ipocrită***

Mă-ntreb, cu îndoieli, de-s ipocrit

Când gândul mi se pierde în tăcere

Şi nu îţi spun ce vis a născocit,

Când chipul tău i-a dat, pe-ascuns, repere.

Mă simt cam fals, cu lipsă de curaj

Lăsând ca timpul, cu o zi, să treacă

În rolul de prea simplu personaj

Ce-n marea de tăcere se îneacă.

Şi totuşi nu mai pot, nu-mi mai accept

Privirea să mă pună-n aşteptare,

Îmi spune rostul firii că nu-i drept

Să fiu nesfârşită amânare.

E prea normal, e clar, e omenesc

Să-mi fii şi ispitire, şi dorinţă,

Şi, pe un prag de timp să te-ntâlnesc

Întru reala vieţii folosinţă.

De-ar fi să-ţi spun ce-ar trebui să-ţi spun,

Mi-ar trebui o mie de cuvinte,

Şi n-ar fi chiar momentul oportun,

Luându-i vieţii drumul spre-nainte.

N-avem nici vreme multă de pierdut

Ci doar putem fugi în libertate,

Ca tu să uiţi întregul tău trecut

Iar eu să uit să mai privesc în spate.

Şi chiar de-ţi pare-acum că sunt ciudat,

Ieşind dintr-o tăcere libertină,

Eu ştiu că timpul e încorserat

De toate câte par a fi rutină.

Chiar nu mai vreau să par un ipocrit,

Acum în grabă-ţi spun că-mi eşti ispită,

Dar nu te vreau precum un fruct oprit,

Te vreau ca întâmplare fericită.

Te vreau ca dar, cât dar ne-ar fi să fim,

O zi, o noapte sau întreagă viaţă,

Cât clipa dăruirii s-o trăim

Ca pe o faptă, totuşi, îndrăzneaţă.

22.08.21

***Reducerea la întreg***

Reducând consoane sau vocale,

Tot ce-aş vrea să-ţi spun rămâne-ntreg,

Şi orice ar fi să-mi iasă-n cale,

Nu am cum, pe tine, sa te neg.

Nu-s alegătorul de cuvinte

Căutând culori după model,

Eu rostesc tot ce îmi vine-n minte,

După felul meu, mereu rebel.

Trupul tău ia formă de clepsidră

Când văd timpul ca un bun pierdut,

Neputinţei dând un chip de hidră

Ce mă vrea la mâna ei căzut.

Şi e un ulcior cu apă vie,

Un însemn heraldic de portal,

Devenind şi vis şi fantezie

Când îmi e dorinţei ideal.

Din dorinţă prinde vorba viaţă,

În firescul ei nominativ

Ca îndemn, cerinţă şi povaţă

Cu accent constant afirmativ.

Formele-ţi devin ispititoare,

Definind mult aşteptatul drum

Înspre revanşarda-mpreunare,

Pusă-n seama unui nou "Acum!".

Dispărând a lumilor distanţă,

Nu mai am de ce răstălmăci

Gânduri de normală cutezanţă

Ce nu pot, cuvinte mari, găsi.

Forma lor, concret elementară

Are-n ea esenţe de simbol,

Care dă, uitând ceva să ceară,

Chiar dacă e notă de subsol.

Nu am vorbe mari... Trecând la fapte

Totul se-nţelege pe deplin,

Fie că e zi ori miez de noapte,

Mă vrei dar şi îmi eşti dar divin.

26.08.21

***Vinovat, hai-hui***

Mi-e greu să cred că e lumină

Când nicăieri lumină nu-i,

Ştiind că am şi eu o vină,

Prefer să plec prin viaţa mea, hai-hui!

Mă cheamă vântul, cerul, dorul,

Mă cheamă timpul ce-a trecut,

E toamnă, schimb grăbit decorul,

Nu vreau să fiu recunoscut.

Prea istoviţi-mi stropi de viaţă,

Mă fac să vreau să plec la drum,

Refuz statutul de paiaţă,

Cu ochii-nlăcrimaţi de fum.

Nu vreau să înfiez iluzii,

Mascând absurdul compromis

De a propune prin aluzii

Ideea clipelor de vis.

N-am vrut o viaţă definită

De efemere bogăţii,

Dar azi o simt ca mărginită

De marile-mi vinovăţii.

14.09.21

***Înțelegerea profundă***

O noapte de-ai s-ajungi să fii cu mine,

De nimeni, unde suntem, neştiuţi

Ai să-nţelegi ce-nseamnă a-ţi fi bine,

Şi cum se uită anii, mulţi, pierduţi.

Lăsându-mi-te, în privire, goală,

Când stelele pe cer se vor ivi,

Vei învăţa a-ţi cere socoteală

De tot ce n-ai mai vrut a defini.

Când coapsele-ţi sub mână-mi se vor face

Repere înspre poarta unui Rai,

Vei şti ce-nseamnă a trăi în pace,

Simţind că vieţii poți să te redai.

Şi-apoi, când căutarea mea, profundă

Va deveni motiv de întrebări,

În încordarea lor, fără erori, rotundă,

Vei defini extremele schimbări.

Sânii fiindu-ţi liberi de umbrire,

Mă vor lăsa să-i tot găsesc simbol

Consensului ce-n formă de zvâcnire

Te va scăpa de-al gândului control.

Denominând prea multele motive

Ce te-au vândut contrariului trecut,

Cu mine, noaptea, sensuri sugestive

Se vor fixa de pragul absolut.

Mi te vei vrea ispită şi-mplinire

Concretului prin care să-ţi rămân

Întipărit în tine spre rodire

Şi clipelor extazului stăpân.

O noapte doar, atât va fi a spune,

Şi-apoi va fi să nu mai numărăm,

Trăindu-le mereu ca pe-o minune

Uitând ceva să ne mai întrebăm.

12.09.21

***Reîncepere de seară***

Din seara-aceasta altfel o să fie,

E vremea de-a trăi şi mari schimbări,

Va fi să simţi reala bucurie

De-a fi motivul unei mari chemări.

Uitând trecuturi şi trecute fapte,

Vei şti să-ţi ai acum întâiul pas

Spre definirea miezului de noapte

Când nu e măsurat de simplul ceas.

Prezent mereu voi fi de-acum în tine,

Şi-ţi vei dori, continuu, repetat,

Ca mărturie să mă ai, pe mine,

În trupul tău însemmnul încrustat.

Gustându-mă, de fiecare dată,

Gustul dorinţei vei dori să-l ştiu

Când coapsele-ţi un singur drum mi-arată

Ca împlinire să ajung să-ţi fiu.

Sânii vibrând vor fi, în orice clipă,

Dovada unui gând înălţător

Că timpului furându-i din risipă

Pântecu-ţi e de viaţă roditor.

Nu va mai fi nimic să mai conteze

Aşa cum până astăzi îţi doreai,

Punând trecutul între paranteze

Cale deschisă vieţii ai să ai.

Şi viaţa în alt mod va reîncepe,

Nemaiţinând furtunile în loc,

Pe mine începând a mă percepe

În tine jar şi altfel mare foc.

07.09.21

***Consensul prin psihoză***

Acum trăim psihoza planetară

Pusă-n tiparul binelui comun

Iar adevărul e împins să piară

Când nu-i văzut cenzurii oportun.

Smintiţii îmbuibaţi de la putere,

Crezându-se ai lumilor stăpâni,

Prin sadica, absurda lor plăcere

Ucid speranţa zilnicelor pâini.

N-au scrupule când construiesc minciuna

Sfidând orice e dovedi real,

Dorind a controla, pe totdeauna,

Consensualul haos mondial.

Morişca morţii nu se mai opreşte,

În plasa ei chiar ştiinţele decad,

Şi parcă nimeni nu mai îndrăzneşte

Trăirii vieţii să-i mai facă vad.

Mereu accentul este pus pe frică,

Mizând pe-nfricoşarea tuturor,

Ca de va fi, cândva, la o adică,

Să se accepte că doar unii mor.

Şi tocmai morţii azi i se dă nume,

Motivul ei tot timpu-i amintit

Sub zvonul că omoară-ntreaga lume

Şi nu se dă, în nici un fel, gonit.

Ideologi nebuni ne dau de ştire

Că progresăm schimbându-ne rapid

Ca să putem să ne venim în fire

Din traiul ce ne-a fost mereu stupid.

Au decretat că pierderea de vreme

E adevărul marelui succes,

Că altfel pe Pământ sunt mari probleme

Şi omul le crează în exces.

În nebunia lor, mereu profundă,

Pun în discuţii tot ce e real,

Nepăsători că lumea se afundă

În sărăcia fără de egal.

Iar pe Pământ se moare, se tot moare,

Mor mulţi bătrâni dar mor şi mulţi copii,

Veştile par verstiri de sărbătoare,

Psihoza e atuul celor vii.

05.09.21

***Regrete în secrete***

Spunem despre viaţă multe,

spunem c-ar avea secrete,

Pe sub semne de-ntrebare

le privim ca desuete,

Uneori, marea mândrie,

punând rosturi la-ndoială,

Ne împinge la a spune

că ne-a fost fapta greşeală...

Ştiu că-ţi ai şi tu secrete,

care îţi tot vin în minte,

Orişicât le vrei uitate,

printre multele-ţi cuvinte,

Stând cu sufletul în teamă

de urmările concrete,

Când n-au unde să se piardă

sub aspect de mari regrete.

Spui, normal, că n-ai secrete,

nici idei şi nici motive

Ce te-ar vrea trăi în umbra

clipelor imperative,

Dar te văd privind în urmă

ca şi cum îţi ceri iertare,

Noaptea, razelor de lună,

ziua, razelor de soare.

Văd, tot văd... Păstrez tăcerea,

ştiu şi eu la fel de bine

Că, iertând vinovăţia,

îţi tot aminteşti de mine,

Şi de-al clipei ceas de seară

când ţi-a fost clară ideea,

Că în tine se reînvie,

dăruindu-te, femeia.

Ţii secretul într-o umbră

ca protecţie firească

A schimbărilor profunde

din trăirea-ţi omenească,

Te mai pierzi în amăunte,

însă-mi laşi cale deschisă

De a şti ce-ţi este viaţa,

ori cât eşti de indecisă.

Despre viaţă nu ştim multe,

nu ştim multele-i secrete,

Despre oameni ştim mai multe

doar din frici şi din regrete,

Despre tine ştiu puţine,

însă toate au valoare,

Ele-mi sunt mie secrete

cum sunt cele noi sub soare.

02.09.21



***Propusul târg***

Mă tot gândesc un târg să îţi propun,

Un târg lipsit de vorbe prea mărunte,

Fiindu-ne noian de amănunte

Şi, totodată, numitor comun.

Nu să te vinzi, şi nici să nu mă vând,

Ci doar să facem ceea ce ne place,

Lăsând pierdute clipele sărace

Şi deznădejdea ce-o aveam în gând.

Să uit a fi extrem şi radical,

Lăsându-mă multiplicat în tine,

Aşa cum e firesc şi se cuvine

Prin rostul ce-l avem primordial.

Să dai uitării mici şi mari dureri,

Dând la o parte resturi de motive

Ce vieţii nu-i mai sunt imperative

Şi-s doar prejudecăţi şi doar păreri.

Târgul să-l facem singuri, numai noi,

În plină noapte, cu lumina stinsă

Ca flacăra, ce fi-vei tu, aprinsă

Să ne cuprindă-n arderi pe-amândoi.

Reformatori, trecând peste idei,

În cea mai clară şi concretă formă,

Să fim, uniţi, întregul ce transformă

Ceea ce azi nu pare un temei.

Apoi de vis lăsându-ne purtaţi,

Să răsplătim acea întreagă noapte

Cu ceea ce ni-i dat a fi, prin fapte,

Şi spre-mplinirea lor, împreunaţi.

În pântecu-ţi fierbinte să rămân

Ca şi motiv al vieţii viitoare,

Iar tu să fii mereu înfloritoare

Ca moartea-mi cu o viaţă să-mi amân.

14.08.21

***Incomoda netăcere***

Ţi-am spus cândva că tac, dar n-am tăcut,

M-a obligat prea multa ta tăcere

Să uit că îţi eram necunoscut

Pe când credeai în gânduri efemere.

M-au obligat pornirile spre fapte

Ce trebuia, cumva, să le opresc,

Şi să-ţi arăt, în fiecare noapte,

Ceea ce e firesc sau nefiresc.

Cum nu aveai nicicum un ţel ţintit,

Cum nu-ţi aveai uşor o cale dreaptă,

Tăcerile, uitând, le-am părăsit

Ca tu să ai motiv la orice faptă.

Printre idei ori gânduri efemere,

Nici nu ţi-am spus c-am renunţat să tac,

Că tu, luându-mi dreptul la tăcere,

Ai vrut cu mine însumi să mă-mpac.

În mod direct ori, altfel, evaziv,

Am pus accent pe fostele accente

Ce te zoreau să îţi găseşti motiv

În nişte adevăruri aparente.

Sunt martorul destul de incomod

Al trecerii de graniţele, multe,

Ce te-au făcut să fii un calapod

Al faptelor sumare şi oculte.

Multe idei, pe-al umbelor trecut,

Sunt pete evidente prin nuanţă,

De care-ai vrea să ştii c-au dispărut

Prin marea-ţi nevoită ignoranţă.

Şi n-am să tac... Nici nu mai ştiu să tac,

Am, zi de zi, continue motive,

Fire în patru grabnic să desfac

Sub presiuni mereu imperative.

17.09.21

***Efemera opoziţie***

Acum suntem străini... Aşa îţi spui

Şi crezi că starea asta va tot ţine,

Chiar dacă eu îţi spun că-i prea târziu,

Curând vei împărţi un gând cu mine.

Vom fi totuna cu al clipei pas,

Fără să ştim c-avem idei comune

Punând chiar şi soluţii în impas

Când faptele vor şti ce vor impune.

Din intuiţii azi chiar vezi un drum,

Dar tot îţi spui că încă nu vezi bine,

Însă trecând de norii mari de fum,

Vei împărţi întreaga zi cu mine.

Consensuali vom fi şi mărturii

Urmările continuu vor depune

Trăind, tu, clipa marii bucurii

Numind chiar constatarea o minune.

Percepţii clare nu se întrevăd

Cât încă spui că nu prea îţi convine,

Dar când va fi să fugi de un prăpăd

Vei împărţi acelaşi pat cu mine.

Vom deveni, cu fiecare gând,

Un tot, întreg, legat prin simple şoapte

Cei ce în vis mistere deslegând,

Daruri se vor în fiecare noapte.

Accentele consensuri ne impun,

Părerea mea şi ţie-ţi aparţine

Simţirile un rost deja expun,

Vei împărţi al vieţii trai cu mine...

18.09.21

***Noutatea de context***

Povestea ta e pentru tine nouă,

Şi-ţi este greu, prea greu să o-nţelegi,

Părându-ţi adevărul rupt în două,

De-o lume ce îşi are alte legi.

E pentru tine nouă, însă-i veche,

De multe ori, cumva, te-am prevestit,

Din vremea când, ad-hoc, eram pereche

Şi nopţii bucurii i-am dăruit.

În juru-ţi e prea multă răutate,

Şi mulţi ce cred că ai ajuns vânat

Strivită de o falsă libertate

În care cu motiv te-ai avântat.

Vorbe prea multe, lipsa de măsură

Te-arată prin castele de nisip

Cu fapte de extremă anvergură

Ce lasă urme chiar şi pe-al tău chip.

Mi-a tot trecut prin gând această vreme,

Şi te-am văzut în ea trăind, în vis,

De-aceea ştiu că ai de ce te teme,

Ştiu că te vezi căzând într-un abis.

Abisul e, prea bine ştii, aproape,

Mereu la fel şi tot mereu altfel,

Voit de cei ce vor mereu să scape

De-al neputinţei evident apel.

Chiar mlaştini, dedesubt, ţi-s pregătite,

Şi îngropări sub maluri de gunoi

Cu vorbe de ocară, pregătite,

De cei ce sunt cu sufletu-n nevoi.

Dar toate se vor stinge într-o noapte

Când ne vom fi aşa cum ne-am mai fost,

Părtaşi la adevărul unei fapte

Ce va lăsa urmărilor un rost.

19.09.21

***Corolar de nefiresc***

Nu te-ntreba de ce aşa e viaţa,

De ce nu se întâmplă ce-ţi doreşti,

Că limita ideilor e ceaţa

Ce tu, prin întrebări, o tot scorneşti.

Tot contestând se pierde multă vreme,

Se pierde timp, pierzându-se idei

Şi-n locul lor doar fapele extreme

Vor mai putea avea, formal, temei.

Nu mă-ntreba de ce îmi este fapta

Altfel decât se poate-a fi în gând,

De ce alerg în stânga şi în dreapta

Şi chiar odihna mi-o găsesc mergând...

Tot căutând să ştii ce e cu mine

Pierzi din vederi un ţel esenţial

Şi n-ai să ştii ce-i rău ori ce e bine

Când vei privi concretul ca banal.

Nu-ţi întreba trăirea de motive

Ce te conving să uiţi de-mpotriviri

Când notele-ţi mereu explicative

Îţi lasă-n adormire mari simţiri.

Iluzia având-o-ntre repere

Nu poţi să vezi al vieţii orizont,

Şi pui accente dure de-ncheiere

Pe alt absurd, exorbitant decont.

Nu întreba de ce nu-ţi ai credinţă

Aşa cum o spui şi-o vrei a-ţi fi stindard,

Când te-ndoieşti uitând de stăruinţă

Şi-n rug aprins idei şi gânduri ard.

Trăind mereu gândind că o-ncercare

Nu poate să îţi facă nici un rău,

Pui crezul sub un semn de întrebare

Şi-ţi faci un Dumnezeu din gândul tău.

02.10.21

***Puţin convins, trecător***

De-atâtea ori s-a spus că trec prin moarte,

Că n-am să pot să mă întorc din drum,

Iar, mai apoi, că-i greu s-ajung departe

Şi bine-ar fi tăcerea să-mi asum.

Mi s-au mai dat şi termene precise

Fixate în căderi sau decăderi

Ca nu cumva să mă îmbăt cu vise

S-ajung să spun că mâine a fost ieri.

Chiar m-au lovit ideile cu pietre

De nu puteam altfel să fiu lovit,

Şi mă voiau ca scrumul de prin vetre

Când ploile le sting necontenit.

M-am ostenit cu gânduri fără fapte

Pe graniţa acestui timp ocult,

Pierzând speranţa viselor de noapte,

Ca nu cumva să vreau visa mai mult.

Dar visele, lipsindu-se de vină,

Concretizând conceptul expansiv,

S-au definit ca umbre de lumină

În clar consens cu-al clipelor motiv.

Şi am trăit, an după an, de toate,

Urcând oricum, chiar şi văzut căzând,

Din piatră seacă apă să pot scoate,

Şi chiar să râd când dat ar fi să plâng.

Orgoliul l-am lăsat a fi ispită,

Uitându-l într-un timp nedefinit,

Să pot trăi o noapte mărginită

De-al zilei prag şi-al faptei rost sortit.

N-am să contest... posibil că prin moarte

Am şi trecut, dar poate-am fost grăbit,

Aveam, şi am, în gând s-ajung departe,

Şi nu mă simt deloc prea obosit...

21.09.21

***Ieşire din cutume***

De-acum nu pot să spun că-mi eşti ispită,

Ai devenit reperul unui drum

Ce bate paşii mersului acum

Spre clipa ce de mult ne e menită.

N-am eu motiv, nici tu nu ai motive

Să punem gratii sensului firesc

Ce nu ascunde visul omenesc

Sub vorbe şi principii evazive.

Ştiu poarta către Rai ce mă aşteaptă

Să intru la momentul potrivit

Cum ştii şi tu că totu-i prevestit

Doar noi n-am mers pe calea cea mai dreaptă.

Trăim acum o simplă aşteptare

A primei reuşite-mpreunări,

Când noi, nepăsătorii de urmări,

Vom pune preţ pe orice întâmplare.

Se va-ntâmpla să tot fugim de lume

Fără ca-n gând pe fugă să fim puşi

Şi să ajungem, prin destin, supuşi

Trăirilor excluse de cutume.

Mă vei dori şi-ai să-ndrăzneşti a-mi spune

Că timpul n-are rost dacă-i pierdut

Şi să-i tot dăm un sens de început

Prin orice gând al faptelor nebune.

Ne vom ascunde ziua în pădure

Ca regăsirii să îi facem drum,

Iar noaptea, ca-ntr-un fapt lumesc postum,

Trăirile mereu or să ne fure.

De-acum îmi eşti, de-a dreptul, o dorinţă,

Şi-ţi sunt un gând sedus de viitor,

Ce nu se lasă prins de-al vieţii zor,

Redat de vis cu cea mai mare ştiinţă.

08.12.21

***Amprentatele contraste***

Şi, iarăşi se făcea că ne e bine,

Şi se făcea că iarăşi ne iubeam,

Mă regăseam, din nou, amprentă-n tine

Şi fiecare zi ne-o dăruiam!...

Un vis frumos, o mare amăgire...

Sunt singur şi vin iarăşi zori de zi

Ce se doresc a fi o împlinire

Şi drumul plin de gropi a-mi netezi.

Memoria, din ce în ce, mă lasă,

Nimic nu mai îmi este de ajuns,

Şi nu-mi mai pasă, nicidecum nu-mi pasă

Că focul chiar în arderi e ascuns.

Din foc, acum, o umbră doar se vede,

Iar scrumul este tot ce a rămas,

La nici un drum nu-mi vine a purcede,

Doar întuneric văd la orice pas.

Am ars ca două torţe separate,

Chiar dacă prin scântei ne-am şi unit,

Dar mult prea multe fapte evitate

Astăzi ne dau prea multe de-mpărţit.

Nisipul s-a făcut chiar el clepsidră,

Văzându-ne mereu pe contrasens

Porniţi la vânătoare ca o hidră

Ce nerăbdării îşi găseşte sens.

Vin zorii zilei, ce, grăbit, va trece

În căutarea unui drum ocolitor,

Sătulă de beţii cu apă rece

Cu mult prea mult abstract amăgitor.

Am să-ţi rămân contraste amprentate

În felul tău de a trăi şi-a fi,

Când ai să crezi că o necesitate

Oricum ar fi te poate împlini.

Atunci vei vrea să ştii că ne e bine,

Îţi vei dori heraldic semn să-ţi fiu,

Să simţi că sunt cu tine şi în tine,

Şi că acolo sunt vei vrea să ştiu.

16.09.21

***Regăsita taină***

Iată, iubito, am trecut de toamnă,

Ne vom lua iubirea înapoi,

Uitând de toţi ce-n ură te îndeamnă

Şi ne îndeamnă să uităm de noi...

Ne vom iubi când ploaia de afară

Va deveni un simplu fapt divers

Şi va voi cu totul să dispară

Când ne vom fi motiv de univers.

Va îngheţa lumina în fereastră

Ca nu cumva să credem în umbriri

Când faptele vor fi povestea noastră

Despre firescul unei mari iubiri.

În faţa vieţii ne vom lua revanşa

Chiar dacă timp prea mult ne-a fost furat,

Dându-ne, iar, de-a dreptul, avalanşa

De fapte spre un vis de neuitat.

Nu prea vom şti de-i zi ori de e noapte

Şi vom uita de-al lumii calendar,

Când sânii tăi, ca două mere coapte,

Mi te vor face, grabnic, dar din dar.

În arderea de dor şi de dorinţă

A pântecului tău, neobosit

Mă voi simţi şi, plin de stăruinţă,

Mă vei avea, al tău, necontenit.

Ne vom întoarce spre o altă vreme

În care ne aveam, pe rând, datori

De-a ne numi soluţii la probleme,

Şi, într-un fel, în doi, nemuritori.

Zăpada va fi semn că altă toamnă

Veni-va să întrebe de noi doi,

Şi-ai să-i răspunzi chiar tu, frumoasă doamnă,

Că ne-am luat iubirea înapoi.

06.12.21

***Esenţe de evidenţe***

N-a fost deloc o simplă întâmplare,

Fiind dovadă tot ce va urma,

Că mi te-ai vrut ca dar şi-mpreunare

Păstrându-mă ca-nsemn în viaţa ta.

Ne-am împărţit cândva a nopţii clipă,

Gândind că toate se vor aşeza,

Şi nu vom face de-aşteptări risipă

Şi nici furtuni nu ne vor zbuciuma.

Era o noapte plină de lumină,

Chiar umbrele voiau a lumina,

Când goală, doritoare şi senină,

Te-ai vrut definitiv a fi a mea.

Şi mă simţeai, simţeai concret ideea

Că nerăbdării mele vei ceda,

Dându-mi motiv să ştiu că tu, femeia,

Eşti viitorul ce îl vom avea.

Sânii rotunzi, însemn de nemurire

Deja ştiind că multe vor urma

Semn îmi dădeau că-n pântec a rodire

Ca amintire pururi îţi voi sta.

Şi n-au mai stat secundele s-aştepte

Un gând ce-ar fi putut întârzia,

Simţind că altfel nu pot să îndrepte

Şerpuitorul drum din viaţa ta.

Zvâcnetu-ţi scurt ne-a fost însemn de cale

Spre clipa următoare ce ştia

Că-n evidenţe pur esenţiale

Trăirile oricând ne vor afla.

Şi-aşa ne-am fost însemn prin uz de fapte

Ce ne-au redat motive de-a spera

Că după orice zi, un miez de noapte,

Spre împliniri mereu ne va-ndruma.

27.10.21

***Deductivele motive***

Într-o noapte, oarecare,

Timpul fără de hotare,

Ne-a pus semn în calendare...

Şi tot el ne-a dat motive,

Cu trăiri explicative,

Şi consensuri deductive.

Mi te-ai vrut ca dar lăsată,

Şi extremă inspirată

De speranţă afirmată.

Definind a vieţii clipă,

Mi te-ai dat fără risipă,

Ca să cred că-i totu-n pripă.

M-ai voit a fi în tine,

Iar cuvintele, puţine,

Defineau crezuri divine.

Umbrele ca să dispară,

Teama de urmare, clară,

Ai lăsat-o-n frig, afară.

Şi-a fost clara evidenţă

Pusă-n rang de imprudenţă

Că erai miez de esenţă.

Într-o formă-ntâmplătoare,

Ai dat nopţii o valoare

Pentru vremea viitoare.

Şi-am trecut, făptaşi, o vreme

Când o ploaie de probleme

Ne-nvăţau a nu ne teme.

Îmi veneai ziua, în grabă,

Să-mi fii dar, să fii podoabă

Clipei ce speranţe-njgheabă.

Într-o lume ce-i tot mică,

Ochii, hai, te rog, ridică,

N-ai de ce să-ţi fie frică.

Azi avem motive clare

Să n-avem deloc hotare,

Să-mi fii lacrimă de soare.

07.11.21

***Dorinţă de toamnă***

Vreau să te gust iubito-n miez de toamnă,

Când frunzele dau umbre arămii,

Şi prin căderea lor, cu zor, ne-ndeamnă

Să fim însemn al nopţilor târzii.

Să fie totu-n tihnă, pe-ndelete,

Sânii-ţi să-mi fie interzisul fruct

Ce poartă chiar a Raiului pecete

Şi să te fur cu drept de uzufruct.

Iar pântecu-ţi în zbateri de ispită

Uita-va orice gând răzleţ, păgân

Când te vei vrea de-a pururi dăruită

Şi-n tine, tot de-a pururi, să rămân.

Cu jind aprins în trupuri dezgolite,

Pe pat de rouă pur şi diafan,

Ne-om răsfăţa cu gânduri iscusite,

Trăind dorinţa sensului spontan.

Chiar sub lumina razelor de soare,

Împreunaţi ca rug pârjolitor,

Ne vom trăi, cu sete şi savoare,

Iertarea de-aşteptări sub fald de dor.

Spre mai târziu gândind fără de teamă,

Ne vom gusta simţind că suntem noi

Uitând de tot şi neluând în seamă

Pe cei ce vor vorbi urât de noi.

Aşa va trece toamnă după toamnă,

Cu amintiri şi cu trăiri de vis,

Gustându-te mereu, frumoasă doamnă,

Mereu intrând prin tine-n Paradis.

01.12.21

***Orizont de profunzime***

Voi pune iar o haina-n plus pe mine

Şi voi pleca prin umbre de îngheţ,

Să construiesc palate din ruine

Tratând al iernii ger cu mult dispreţ.

Şi voi privi lumini cu grabă stinse

De cei ce dau luminii rol de fard,

În drumul către zări înalte, ninse,

Pe care crucea vieţii e stindard.

Voi face drum privirii înspre stele

Să nu m-abat, să nu mă rătăcesc,

Să mă-ncălzesc cu visurile mele

De-ar fi să trec prin crivăţul câinesc.

În nopţi cu ger va fi să mă-ncălzească

Cenuşa unui foc de prin trecut

Ce vrea, prin revenire, să tot crească,

Arzând mocnit, puternic, sau tăcut.

Cerul senin, fixat de ger şi stele

Se va voi a-mi fi reper de drum

Spre orizontul ce, printre zăbrele,

S-ar vede învelit în nori de fum.

Însă de sus, de dincolo de ceaţa,

Va fi să pot privi în viitor,

Nemairiscând ca străluciri de gheaţă

Să mă atragă în mirajul lor.

Şi am să văd trecutu-n limpezire

Chiar de-i ascuns de taine şi uitări,

Numindu-l un crâmpei de amintire

Sortit prin nuanţate-ndepărtări.

De-acolo, din fireasca înălţime

A celor ce au mers mereu pe jos,

Mereu voi merge înspre profunzime

Şi-am să cobor doar ca să mor frumos.

19.11.21

***Portret din vedere***

*Julianei Chetrone*

Te văd pictând... Îmi eşti un lait motiv

De-a nu mai cere vieţii socoteală,

Lăsându-i dreptul ei imperativ

De-a te privi, maiestuasă, goală.

Îmi zic tăcut, că n-am cum să-mi explic,

Că sunt sedus de propria dorinţă,

Că dându-ţi explicaţii mă complic

Şi n-o să dai ideii-ngăduinţă.

Chiar dacă-ţi scriu, tot nu mă dumiresc

De ce găsesc cuvinte curajoase

Spunându-ţi, nonşalant, tot ce gândesc,

Când spusele-mi pot fi periculoase...

Te văd pictând... dar nu e tot ce văd,

Privirea nu mi-e dat să se oprească,

Şi văd mai mult, sau poate doar revăd

Firescul dintr-o viaţă omenească.

Mi te arăţi, concret, aşa cum eşti,

Văd pântecu-ţi ce, printr-o tresărire

Îţi dă speranţe şi îţi dă şi veşti

Despre al faptei rost întru simţire.

E totul plin de sens imperativ,

Iar tu îi eşti concreta elocvenţă

Ce fiecărei clipe dă motiv

Spre a se şti cu ea în concurenţă.

N-am cum să nu-ţi vorbesc de sânii goi

Ce-ţi vei dori să-mi fie relevanţă

În cea dintâi pornire când, noi doi,

Vom fi uniţi de faptă şi speranţă.

Te văd pictând... Dar văd cu mult mai mult,

Decât pot ochii tuturor să vadă,

Ceea ce-n tine e, firesc, ocult,

Dor de trăiri lipsite de tăgadă.

14.11.21

***Trepte în urcare***

Urc, zi de zi, o treaptă către cer,

Şi pun, din când în când, în calendare,

Însemnul unui elocvent reper

Ce va rămâne lumii-ntru mirare.

De tot mai sus, mereu cercetător,

Mă las sedus de marile probleme,

Ca să nu fiu şi eu un trecător

Strivit de controverse şi dileme.

Am amintiri din timpul ce-a trecut

Dar mi-amintesc şi ce va fi să fie,

Prezentul doar îmi e necunoscut,

Deşi el clar de mine multe ştie.

Poate şi mie prea îmi este greu

Vremii de-acum să îi găsesc motive

Când face din nimic un dumnezeu

Preocupat de rosturi prezumtive.

Şi, poate, în idei, absurd, greşesc,

Furat de treceri grabnice-n extreme,

Preocupat de sensul prea lumesc

Al unor legi ce nasc mereu probleme.

Dar certitudini caut şi tot am

Că printre şerpuiri trag linii drepte,

Fără să uit ce sunt şi ce eram,

Fără să uit urcarea altor trepte.

Cu fiecare zi ştiu să tot urc,

Şi sunt aproape, mai mereu, de stele,

Între miraje nu mă mai încurc,

De multă vreme am uitat de ele.

N-am îndoieli, nici teamă nu mai am

De clipa când condiţia umană

Va regăsi, pe cel care eram,

Persoană tuturor contemporană.

03.12.21

***Tablou de lume***

În lume e atâta nepăsare

Că nici un gând frumos nu are loc,

Şi-n corolarul ei de disperare

Nu mai există cale de mijloc.

Există, e vizibil, multă ură

Iar frica pare c-a învins pe toţi,

Minciuna a ajuns fără măsură

Iar trădătorii-s daţi ca patrioţi.

Totul e-acum lipsit de rânduială,

Noroiul nu mai este doar decor,

Că au ieşit cu totul la iveală

Cei ce au fost mereu cozi de topor.

Şi au ieşit cu totul la lumină,

Fără de teamă, fără de regret,

Cei ce găsesc, oricui, o mare vină

Că pot avea un gând păstrat secret.

Ideile perfect sincronizate

Sunt umbre relevante de ecou

Al râsului murdar, pe înfundate,

Din vorbe ce vorbesc de omul nou.

Puţin se mai vorbeşte de iubire,

Esenţa ei nu prea mai are loc,

Chiar ea i-ajunsă-n prag de vieţuire

Intrând necesităţilor în joc.

Gândul frumos, nemaiavând motive,

De-a se deda concretului real,

Se-ascunde de idei speculative

Sau chiar ajunge într-un rol banal.

27.12.21

***Dor boem***

Mă simt atât de singur câteodată

De parcă sunt o insulă-n pustiu,

De drumurile lumii mult uitată,

Rar amintită de un vis târziu.

Mă ninge amintirea şi troiene

În juru-mi fac un zid perfect, real,

Simţiri trecute, jinduri pământene,

Mă-nlănţuie ardent, atemporal.

Îmi vii în gând, la fel ca altă dată,

Trupul tău tainic ninge dor boem,

Un timp apus, o filă demodată,

În cartea vieţii actual poem.

Acum păşeşti printre priviri obtuze,

Şi prin furtuni ce ni se vor alint,

Văd că-ţi îngheaţă zâmbetul pe buze,

Neacceptând idei ce, jalnic, mint.

Cândva, demult zăpezi din altă iarnă,

Ne fermecau sub al iubirii cer,

Azi s-a pornit tristeţea să se-aştearnă

Învăluind speranţa în mister.

04.12.21



***Superlativa-ngăduire***

Oricând te văd îţi spun că eşti frumoasă,

Şi nu mă tem ideea să-mi susţin,

Nici când te-arăţi pe mine furioasă,

Numindu-mă, de-a dreptul, un nebun...

Şi-ţi dau dreptate, nebunia-i mare,

Nu are rost nicicum să ţi-o ascund,

Deşi ea este doar o întâmplare,

Ce-şi are-n tine rostul ei profund.

Nici tu nu te ascunzi... şi nici n-ai unde,

Privirii-mi laşi să văd ce-i de văzut,

Chiar taine-n care mintea nu pătrunde

Din tot ce-nseamnă viitor trecut.

Văd formele ce n-au acoperire

Nici sub culori cu rol părtinitor,

Ce-mi dau, oricum, firească-ngăduire

Să-mi fii motiv de a-ţi tot fi dator.

Aşa că-ţi spun, oricând, că eşti frumoasă,

Şi corpul e model superlativ

Jucând mereu cu cărţile pe masă

Un rol concret şi nu demonstrativ.

În faţa mea mereu eşti dezbrăcată,

Chiar dacă toţi mi-ar spune că visez,

Chiar dacă tu te laşi a fi tentată

De gândul că visarea-mi este crez.

Văd sânii şi rotunda lor dorinţă,

Şi pântecul cupolă de altar,

Însemn de regăsire prin credinţă,

Prin risipirea trecerii-n zadar.

Un corolar ce n-are cum să-mi scape

Sunt coapsele ce clipa definesc

Prin care sunt, fără de griji, aproape

De-al vieţii adevăr, pur omenesc.

E prea normal să-ţi spun că eşti frumoasă,

E prea normal să spun şi să susţin,

În faţa lumii mult prea curioasă

Că eşti esenţa planului divin.

04.09.21

***În floare de soare***

Până spre seară neavând răbdare,

Pe tine te-aş fura în plină zi,

Te-aş duce într-un câmp cu flori de soare,

Privirii, ca ispită, să-mi poţi fi.

Sub umbra, ce va fi să se rotească

De cum pornirii te vei face rost,

Când dezbrăcându-ţi haina ta lumească

Sânii-ţi să-i simt al faptei avanpost.

Să-mi laşi privirii coapsa dezvelită

Făcându-se dorinţelor reper,

Când mâna-mi dovedindu-se grăbită

Va desluşi al pragului mister.

Şi fără să mă tem de-a fi-n derivă,

Să simt că-n tine-s bine ancorat,

Când valul vieţii, fiindu-mi împotrivă,

Mă va voi de lume-ndepărtat.

Să-mi fii imbold ce-n profunzimi mă-ndeamnă

Când impulsivă am să simt că vii

Ca să mi-aduc aminte ce înseamnă

Firescul evidenţelor târzii.

În pântecu-ți cu forme rotunjite

Precum cupola unui sfânt altar,

Să mă păstrezi, uitând alte ispite

Ce te vor vrea spre trecere-n zadar.

Abia târziu, când se va face seară

Să ne întoarcem lumii fără rost,

Ce ne-ar primi cu vorbe de ocară,

De-ar şti ce tu mi-ai fost şi eu ţi-am fost.

Şi-atunci abia voi şti să am răbdare

Ca să te fur sfârşitului de zi

Ca-n amintirea florilor de soare

În tine să mă pot reînzidi.

11.11.21

***Tipar fără tipare***

Tipare pentru mine nu există,

Îmi sunt tipar rigid, extrem de dur,

Şi-n el direcţii clare coexistă,

Tendinţa lor dau un închis contur.

Chiar dacă unii spun că nu se poate

Să merg pe drumul ce mi-l văd întreg,

Găsesc o cale să îl pot străbate,

Şi nodul gordian să îl dezleg.

Oricât ar fi să dau de-mpotrivire,

Ori de ideea de refuz nebun,

Nu mă îndeamnă gând înspre oprire,

Uitând că pot şi eu să mă opun.

Aşa mi-e dat, să merg tot înainte,

Să nu m-abat şi nici să mă înclin,

Să fac ce-mi vine, pe moment, în minte

Râzând de al ispitelor suspin.

Şi am uitat de tot să-i iau în seamă

Pe cei ce plânsul repede-şi găsesc

Chiar ajungând, sub masca lui, să geamă

De nu aud cuvântul ce-şi doresc.

Nu-i lacrima în stare să-mi răpească

Accentul ce pe căutări îl pun

Când sacra libertate omenească

Văzută-i ca un drept inoportun.

Şi chiar când unii cred că umilirea

M-ar face să mă-nchin şi să cedez,

Eu drumu-mi merg, ştiind că am menirea

De a-mplini ceea ce am drept crez.

Nu-ncap, nicicum, în clasice tipare,

Nici logica nu pot s-o deformez

Să fiu un ins, un simplu oarecare

Şi dreptul la credinţă să-mi cedez...

27.11.21

***Fuga prin cerc***

Îţi spun din nou, iubito, ia aminte,

N-ai cum să fugi, n-ai unde să mai fugi,

Tot ce mai poţi e să m-aştepţi cuminte,

Să nu-ţi doreşti speranţa să-ţi înjugi.

Nu ştii nici tu de ce te-ai vrea, pe fugă,

Să te ascunzi de ceea ce ai fost,

Cât recunoşti că visul tot conjugă

La timp prezent pornirile cu rost.

Dar nu e vremea să mă-ntrebi pe mine,

Cum poți să-ţi faci, fără crâcniri, curaj,

Să-mi spui că vrei nu îţi este bine

Când nu mă simţi motiv de-a-ţi fi miraj.

Prefer să tac... Dar tocmai prin tăcere

Îţi spun mai multe şi te-nvăţ, te-ndrum,

Cum poţi trăi a clipelor plăcere

Şi-a fi, mereu, reper pe-al vieţii drum.

În tine eu exist ca amintire

Cea din trecut şi cea din viitor,

Cu sens real de nouă definire

Ca adevăr mereu triumfător.

Şi totul e firesc, nu-i conjuctură,

E piedestal al vieţii ce-o trăim,

Ce, dincolo de norme şi măsură,

Ne dă motiv dorinţă să ne fim.

Când se vor face multele puţine

Dorindu-ne s-avem şi timp mai mult,

Cerându-mi să mă simţi profund în tine,

Mă vei voi însemn şi dar ocult.

Şi-ţi va fi clar că nu aveai scăpare,

Fugind tot înspre mine-ai fi ajuns,

Trecând de mări şi ţări, trecând hotare

Spre a mi te da chiar pe ascuns.

11.12.21

***Deghizante metereze***

Îmi pierd ideea, nu mai sunt concret,

Ba chiar decad într-o gândire sumbră

De parcă însumi eu aş fi regret

Şi-aş accepta să nu mai am nici umbră.

Mă-mpinge gândul unde nici nu ştiu

De sunt cu-adevărat pe metereze

Sau, pe ascuns, într-un curând târziu

Prin catacombe drum o să-mi creeze.

Cum nu mai cred că ziua este zi,

Nu pot să spun cum e un miez de noapte,

Chiar dacă prin apus aş defini

Distanţa dintre adevăr şi fapte.

Îmi reproşez că nu sunt consecvent,

Şi nici grăbit la forme de schimbare,

Că orice fac rămân intransigent,

Punând mai tot sub semn de căutare.

Parcă nu pot să-nvăţ să mă înclin

În faţa unor vorbe ticluite,

În faţa celor ce vânzând venin

Vor vieţile degrabă irosite.

N-am nici repere de a-mi face drum

Printre atât de multele şicane

Ce fac din ceaţă umbra unui fum

Spre a ascunde marile capcane.

Mă simt ecou al celui ce-a ratat

Plecarea spre destinul ce-l aşteaptă

Şi nu l-a definit ca renegat

Când s-a ferit să urce altă treaptă.

Simt tot mai mult că pierd şi rătăcesc

Printr-un noian absurd de amănunte,

Intrând în deghizatul joc drăcesc

Făcând mult caz de împliniri mărunte.

12.12.21

***Incomoda definire***

Iubirea n-are timp de explicaţii,

Nu-şi caută nici semne de-ntrebare,

Nu-şi dă idei cu rost de conotaţii,

Fiind chiar ea concretă întâmplare

N-are nicicum lumescul înţeles

Al celor puşi pe simpla judecată

Ce pun în joc, oricând, un interes

Ca să existe plată şi răsplată.

Sub înţelesul, oarecum sumar,

Al punerii în rol de datorie,

Totul ajunge trecere-n zadar

Tocmai prin drumul ei spre armonie.

Şi nu stă sub însemn de prevestiri,

Nu-i orizont firesc de clarvedere,

Chiar dacă e bogată-n amintiri

Din viitorul ce îi dă putere.

Iubirea nu stă prinsă în năvod

Când unii cred că ar putea fi prinsă,

Fiindu-le-n putere şi comod

De-a arata-o candelă aprinsă.

Nu stă să cadă noapte la-nvoieli

Ori căutări de consolări deşarte,

Presupunând răspunsuri la-ndoieli

Târăş-grăpiş mergând spre mai departe.

Şi nu se dă tiparului comun

Al celor ce o vor frumos descrie,

Al celor ce trăirii o impun

Uitând să ştie cum e dat să fie.

Avându-şi sensul ei de corolar,

Nu joacă roluri, nici nu se preface,

Chiar dacă nu priveşte-n calendar,

Cade mereu cu trecerea la pace.

Iubirea n-are timp de complicaţii,

De emigrante vorbe mult alese,

Nici de-aşteptări prin flirt şi conversaţii,

Ce-aduc aminte de plimbări în lese.

14.12.21

***Expunere de prim plan***

De mult n-am mai văzut un gând frumos,

Un gând ce urcă singur înspre stele,

Al omului ce merge doar pe jos

Netemător de visele-i rebele.

Îmi este, tot mai mult, de oameni dor,

Dar parcă-n jur pustiu-i tot mai mare,

Clipă de clipă sufletele mor

Sau unii le expun înspre vânzare.

Chiar şi speranţa simt că a murit,

În a spera fiind deja săracă,

Firescul ei de sensuri mult golit

De cei ce au ca suflet piatra seacă.

Totu-i faţadă, mască, ori e fard,

Cuvintele cu grijă sunt alese

Să fie clar simbol, şi chiar stindard,

Celor ce au ales să nu le pese.

Şi-i scos mereu în faţă, în prim plan,

Modul succint ca formă reuşită

Propus în mod făţiş şi grosolan

Pentru o viaţă, prin tipare, fericită.

Dar în tipar prea multe nu încap,

Ideea de om bun nu mai încape,

Văzută-i ca un soi de handicap

Ce duce adevărul prin hârtoape.

Şi nu încape nici cel ce e demn

Sau cel fără consensuri compromise,

La modă-i iar limbajul sec, de lemn,

Cel ce ucide, fără teamă, vise.

Lipseşte gândul bun, gândul frumos,

Şi lipsa lui e tot mai evidentă,

Decorul vieţii-i azi bolnăvicios,

Absurditatea-i, mai mereu, prezentă.

17.12.21

***Suport de cale***

Tu poţi să schimbi şi data morţii mele,

Legi scrise poţi rescrie-n univers,

Ducându-mă degrabă printre stele

Făcându-mă să uit cât am de mers.

În lumea ce se lasă îngropată

De nişte-ncrengături numite neam,

Nici dragostea nu poate să răzbată,

Primeşte totdeauna vot de blam.

S-a vrut, şi se tot vrea, ca totdeauna

Poruncile să aibă rol primar,

Şi ca efect să aibă-ntotdeauna

Suport în presupusul arbitrar.

Contrar a tot ce pare-a fi rutină,

Şi-a tot ce pare-a fi consensual,

Ţi-e gândul spre izvorul de lumină

Cu sens imperativ în mod real.

Din flori şi buruieni, amestecate,

Prin vrerea ta, un Rai poţi încropi,

Şi să-ţi pulsez în simţurile toate

Ca să nu am nici timp de-a obosi.

Poţi face ceasul ore-ntregi să bată

Ca să-mi aduci aminte să trăiesc,

Şi să mă-ntorc la cel ce-am fost odată,

Spre poarta vieţii drumul să-l găsesc.

Poţi să-mi întorci chiar drumul înspre moarte,

Când mă apuc să-l bat cu pas grăbit,

Şi să mi-l duc astfel spre mai departe,

Acolo unde ştii că-mi e sortit.

18.12.21

***Clarul real***

N-ai nici o şansă, nu te poţi opri,

Gândul deja în viitor îţi zboară,

Spre clipa când şoptit mă vei grăbi

Să fii cea care-n vise mă coboară.

Întâiul pas îl simţi deja acum,

Când mâna-mi va porni să contureze

Reperele consensului ce drum

Spre pântecu-ţi va fi să ilustreze.

Şi tot de pe acum îţi este clar

Că-n grabă coapsa-ţi toată dezgolită

Oprind absurda trecere-n zadar,

Prin arcuire îmi va fi ispită.

Ochii ţintiţi spre înălţimi, spre cer,

Ţi-i vei avea gând goală vei fi toată,

Lăsându-mi-te fără de mister

Spre a te şti a clipelor răsplată.

Şi pântecu-ţi zvâcnind, îmi va da semn

Că nu-ţi mai ai în gând altă idee,

Pecetluind cu-al şoaptelor îndemn

Menirea-ţi de-a te şti, trăind, femeie.

Totul va fi real, prea clar, firesc,

Eternizat de-a rostului urmare

Prin adevărul cel mai omenesc,

Numit, de multe ori, o întâmplare.

De renunţat n-ai cum să mai renunţi,

Nici nu mai poţi să vrei o altă vreme

Că dintr-un timp al paşilor mărunţi

Astăzi trăieşti pe praguri de dileme.

N-ai nici o şansă, ţi-este dat a şti

Să nu îmi fii, în aventuri, pereche,

Ca arătând ce mult mă poţi dori

Să devenim, firesc, poveste veche.

09.12.21

***Motiv concret***

Te-aş împărţi mereu în doze mici

Punându-le cu grijă în pocale

Să nu mai am în viaţa-aceasta frici

Crezând în evidenţele banale.

Nu te-aş lăsa acestor acestor timpuri seci,

Ce au o sete, de dureri, nebună,

Şi nici pornirii vânturilor reci

Ştiindu-le cu gândul spre furtună.

Aş face buruienile trifoi,

Scânteia brumei aş preface-o-n rouă,

Ca pasul să îţi fie mai vioi

Spre clipa ce începe-o viaţă nouă.

21.12.21



***Motiv, scânteie şi făclie***

Am auzit cândva de nunta ta,

Când tu priveai un drum înspre departe,

Şi chiar doreai uşor să poţi uita

Că numai timpul nu îşi are moarte.

A fost mai greu să dau un înţeles

Mirării ce venea cu-mpotrivire

La prea firescul drum ce l-ai ales

Să-ţi fie port-drapel şi împlinire.

În amintiri, mult timp, te-am rătăcit,

Nici tu n-aveai idei ce e cu mine,

Iluzii şi-ntâmplări ne-au tot dosit

Prin umbre dărâmate de ruine.

Erai acolo, undeva-n trecut,

Aluzie de vis prevestitoare,

Pe care să îl negi nicum n-ai vrut,

Dar nici n-ai pus voinţa la-ncercare.

Ai fost plecată, nu ai stat pe loc,

Ca nu cumva greşeli să mai pot face,

Iar drumul meu, de lacrimi şi de foc

Te-a ocolit, să poţi trăi în pace.

Aseară te-am văzut că mă priveşti,

De parcă vremea veche revenise,

Uitând c-ar trebui să-ţi aminteşti

Că m-ai pierdut pe undeva, prin vise.

Luase pasul gândului avânt

Înspre privirea-mi plină de dorinţă,

Şi te-ai lipsit de-al timpului cuvânt

Spre al avea motiv de dăruinţă.

Toate s-au vrut aşa cum ţi-ai dorit,

Sau poate cum şi eu doream să fie,

În locul şi momentul potrivit

Ca să devii scânteie şi făclie.

Ştiai de mult, deşi ai vrut să uiţi

Că n-ai să poţi mai mult mizând pe luptă

Ca-n vise să tot fim substituiţi,

Viaţa lăsând-o, de păreri, coruptă.

24.02.22

***Schimbare în schimbare***

S-a schimbat ceva în calendare,

Spun cei ce privesc spre calendar,

Nevoind ca simpla întâmplare

Să le-arate trecerea-n zadar.

Încercând să trec spre mai departe,

Să-nţeleg de ce sunt insistenţi,

Înţeleg că ei, crezând în moarte,

Vieţii, mai mereu, îi sunt absenţi.

Tot aud că cifrele-s schimbate,

Calculaţii multe s-au schimbat

Şi din ele ies priviri în spate,

Dobândind un rol deloc ciudat.

Împărţiri cu rost de aparenţe

Pun tipare timpurilor noi,

Animând excese şi valenţe,

Abrogând idei cu umeri goi.

Şi-adunări, se pare, consecvente

Ţin, în aparenţă, timpu-n loc,

Decupând consensuri elocvente

Prin scăderi ce-aruncă lumea-n foc.

Foc părea a fi, oricum, în lume,

Dar, se pare, nu era de-ajuns,

Nimeni nu voia să şi-l asume,

Şi era crezut îndeajuns.

Se vorbeşte mult de o schimbare,

Tonul celor ce vorbesc este schimbat,

Unora spre bine li se pare,

Prea puţini văd ceru-nseninat.

E firesc, se spune, să se-ntâmple

Ceva ce devine elocvent,

Oamenii s-ajungă ninşi pe tâmple

Spun şi eu, uitând să fiu prezent.

01.01.22

***Consum de încercare***

Vorbim mereu de simpla întâmplare,

De confruntarea simplelor idei

Şi încercăm să le găsim temei

Punându-ne, cu mintea, la-ncercare.

Punem în joc doar fapte consumate,

Sperând că relevante explicaţii

Vor sta în calea unor complicaţii

Ce nu se vor de fapte separate.

Ideile tot definesc repere,

Când cazul evident nu-i un model,

Şi chiar când adevărul e rebel

Şi dreptul de-a fi, concret şi-l cere,

Prin limitări mimate ca-mplinire,

Mereu luând nimicuri ca-mprumut,

Dându-le rolul de idol absolut,

Convigerea ajunge definire.

Şi tot vorbim de simpla întâmplare,

Când nu găsim reperelor motiv

Când voia are rost imperativ

De-a dovedi că nouă ni se pare.

De multe ori, sub norii de furtună,

Fulgerul vrea a fi luminător

Şi umbrele converg, înşelător,

Înspre abisuri ce le tot adună.

Apoi, când vremea pare-nseninată

Din amintiri se-ajunge în război,

Lăsând în urmă laşii drept eroi

Ai luptei de minciună dominată.

Tot acceptăm urmarea indecentă

A ceea ce am refuzat să fim

Când totul era-n formă de sublim

Pierdută de trăirea remanent.

Încă vorbim de simpla întâmplare

Că doar atât putinţă mai avem,

Credinţa n-o vedem cu rol suprem,

Şi ne trezim ucişi de disperare.

18.01.22

***Decor de risipire***

Viaţa nu-i un formular stupid

Predispus la termeni şi condiţii,

Care, nesemnat e invalid,

Pus pe calpod de mari ambiţii.

Cu idei turnate în tipar

Cei mai mulţi o vor a fi-mbâcsită,

Măsurată cu un calendar

Ce o vrea, de multe ori, grăbită.

Alţii, căutând a fi altfel,

O tot dau pe a plăcerii clipă,

Definind-o drept fidel model

Al trăirii fără de risipă.

Unii şi-o gândesc prin încercări,

Acceptând-o tot mereu pe fugă,

Sub noian de veşnice-ntrebări

Ce acelaşi verb, fugar, conjugă.

În teribilismul obturant

Mulţi ajung să cadă la-nvoială

Cu absurdul cel mai aberant

Care cere sorţii socoteală.

Libertăţi luate cu-mprumut

Pun pe viaţă cea mai grea dobândă,

Dându-i definiri de rost trecut

Pervertit prin lipsa de izbândă.

Plus şi minus infinit se vor

Faptele croite după minte

Căutând ieşirea în decor

Când transpuse-s vorbei prin cuvinte.

Restul e rămas într-un nimic,

Prea puţini mai cred în demnitate,

Alţii spun că omul e prea mic

Şi prea mulţi se tem de libertate!

17.01.22

***Altfel, spre definire***

Ţi-am scris ceva... Am scris voind să ştii

Că de acum de multe nu-mi mai pasă

Şi de va fi să crezi că întârzii

Va fi un semn c-am să te fur de-acasă.

Cuvintele spun multe, poate tot,

Şi va urma schimbarea mult vestită

Prin ceea ce atunci am să socot

Că e o cale bine nimerită.

În fuga spre concretele idei,

Vom zăbovi, mai mult, în miez de noapte,

Ştiind că toate îşi găsesc temei

Prin punerea-n prim planul multor fapte.

Unii ne spun că suntem enervanţi

Şi ne privesc cu sila, ori cu milă,

Că ne vom fi, într-adevăr, amanţi,

Chiar ignorând convenţia civilă.

Doar să te fur, atât mai pot gândi,

Altfel, prea mult, cu viaţa ne vom bate

Şi vom afla că nu putem trăi

Într-o covalescentă libertate.

Poate vom fi o vreme rătăciţi

Şi alungaţi de marile probleme,

Dar vom ajunge, nefiind grăbiţi,

Ca definiţi de mari trăiri extreme.

Tu îmi vei fi un mal şi voi fi val

Spre linişte pierzându-mă în tine,

Fiind astfel ai timpului real

Cei ce trăiesc, oricum ar fi, un bine.

Aşa ţi-am scris, aşa va fi... tu ştii

Că-i vremea de a fi toate împlinite,

Să fiu altfel şi altfel tu să fii,

Şi visele de fapte definite.

07.01.22

***Călăuză-n tălmăciri***

Am amintiri de pus, ca jar, sub rug,

Ce focuri vor, pe dealuri, să aprindă

Ca timpului să nu-i mai stau în jug,

Să-l fac a fi doar umbră în oglindă.

Simt în idei un sâmbure de foc

Ce-n miez de noapte e lumină vie,

Dându-mi motiv să intru iar în joc,

Ştiind ce-a fost şi va mai fi să fie.

Şi cum nu sunt cu umbrele-n consens,

Privirile îmi fug mereu spre stele,

Fiindu-mi de la sine înţeles

Că drumul mă împinge printre ele.

Din gânduri îmi mai vine să fac scut,

Ca să mai uit de marea-mi neodihnă

Ce nu mă lasă clipei ce-a trecut

Să-i spun povestea ţintelor în tihnă.

Şi astfel duc cu mine amintiri

Ce nu se vor pierdute în uitare,

Fiindu-mi călăuză-n tălmăciri

De vise ce trec praguri şi hotare.

Iar treptele urcării îmi fac semn

Că limita rămâne infinită

Tinzând conntinuu spre extrem îndemn,

Chiar devenind, de-a dreptul, o ispita.

De pierderi nu am deptul să mă tem,

Că nu am de pierdut decât o viaţă

Ce doar aşa pot să mi-o fac totem

La trecerea prin marii nori de ceaţă.

06.01.22

***Gând de hotărâri***

Gându-ţi trimiţi, în vise, înspre mine,

Mânată eşti de-al paşilor temei,

De adevărul ce ţi se cuvine

Lăsat prea mult ascuns printre idei.

Şi-n vis îmi spui, prin fapte şi cuvinte,

Cum te vei vrea să fii un pas concret

Cu tot ce mie o să-mi vină-n minte

Când ai să-mi ceri să nu fiu prea încet.

În mod direct, fără de-ncurcătură,

Cum vrei să stau şi cum vrei tu să stai,

Cum timpul vei voi să-l ai măsură,

În vis, chiar amănunte, vii să-mi dai.

Cum să mă mişc uitând de evidenţe,

Când prin mişcari ceva vei vrea să-mi zici,

Sunt forme cu extreme concludenţe

Prin care recurenţa o implici.

Şi-mi vii mereu, uitând să îţi mai pese

De cei ce-ar fi mereu necruţători,

Ce ne-ar privi ca buni de pus în lese,

Numindu-ne, de-a dreptul, trădători.

Îmi laşi însemn al zilei gând de mâine

Prin care vom mai pune nişte paşi

Spre clipa ce va şti că aparţine

Trecutului ce-i suntem noi urmaşi.

Mă tot vesteşti ştiind ce-o să urmeze

Prin primul gând al zorilor de zi,

Prin adevăruri puse-n antiteze

Cu tot ceea ce azi părem a fi.

03.01.22

***Continuu, spre urmări***

Fără să am motiv acum îţi scriu,

Nici un subiect nu-mi vine-acum în minte,

Dar şi aşa, eu cred, şi pun pariu

Că poţi citi uşor printre cuvinte.

Ca orice om, trăiesc aşa cum pot,

Dar nu mă tem de tot ce va fi mâine,

Nu sunt adeptul unui fals complot

Injurător pentru un colţ de pâine.

Multe idei ce-mi vin spre tine fug,

Şi mult prea greu în linişte mă lasă,

Îmi pun trăiri, ba chiar simţiri, pe rug,

Dar şi tăcând îţi spun că eşti frumoasă.

Tăcerile, de multe ori, îmi spun

Ce va mai fi, ce zori de zi urmează,

Şi mă îndeamnă gândul să-mi adun

Şi mintea să mi-o ţin, continuu, trează.

Din depărtarea mea, de unde sunt,

Ceva ce simt spre tine mă împinge,

Când visul cu firescul îl confrunt,

Şi la final dorinţa mă învinge.

Mai am simţiri că sunt dezordonat,

Trezindu-mă mereu în miez de noapte,

Voind să ştiu de ce s-au întâmplat

Atât de multe, nedorite, fapte.

Şi nu-ţi ascund că tot mereu privesc

Spre drumul ce m-ar duce chiar la tine,

Când stelele privirii se ivesc

Lăsând vederii umbre clandestine.

Prea bine văd, în umbră sunt şi eu,

Şi-n umbre zbateri ţin mereu ascunse,

Dar tot îţi scriu, şi am să-ţi scriu mereu,

Că viaţa ne va fi întrepătrunsă.

03.04.22

***Primplanul de paravan***

Mult prea multe sunt acum de spus,

Timpul prea-i ajuns doar amânare,

Faptele sunt simplă replicare

Ale unui gând doar presupus.

Acum par toate puse în tipar,

Departe-n nici un fel nu se mai vede,

Iar trecerea-n zadar se întrevede

Prinsă-n tandem cu vise de coşmar.

Iar limita devine un reper

Ce pare existenţei o dovadă

Că poate dintr-o dată să decadă

Din rolu-i de firesc ori de mister.

Nimic nu se-ntrevede a fi leac

Acestei stări complet denaturate

Cu drumuri mai tot timpul perturbate

De ceva ce, normal, e simplu fleac.

Multe-s de spus şi puse în primplan,

Tergiversarea dă bogate roade

Ilustrelor finale calapoade

Ce duc trăiri sub fald de paravan.

Meschinăria pare joc frumos,

De multe ori, hoţeşte, ne înşeală,

Făcându-ne să credem în greşeală,

Negându-i rostul prea periculos.

Iar peste toate, rangul cel înalt

Îl are excelenţa sa, mincuuna,

Cu orizontu-i larg ce, totdeauna,

Face din pas de melc un amplu salt.

Abisu-i orizontul dominant,

Plăcerea e extremă în furtună,

Dând proştilor motiv de-a fi-mpreună

Trăind extazul antirezonant.

25.02.22

***Etichete şi faţete***

Am multe întrebări fără răspuns

Ce ştiu că-mi vin din viaţa viitoare,

Lipsindu-mă de-a temerii eroare

Ce-mi spune uneori că-i de ajuns.

Adun dovezi ce simt că-mi contrazic

Principii, de la lume adunate,

Ce-mi spun că e absurd, că nu se poate,

Din ceea ce trăiesc să mă ridic.

Încerc să fiu o vreme ponderat,

Să fiu la fel cu cei ce mă acuză,

Că nebuniei îi găsesc o scuză,

Spunând că fac doar ceea ce mi-i dat.

Chiar fac ceva ce nu am mai făcut,

Las totul să se piardă din vedere

Spunând că sunt ispite efemere

Ce vin din vieţi prin care am trecut.

Dar mult prea multe n-am să pot să las

În pierderea ce n-are regăsire

Decât într-un regret, ca amăgire,

Sau nepuntiţa unui timp rămas.

Orice ar fi, eu caut întrebări

Ce prin esenţa lor să îmi răspundă

Tăcerii ce o simt că-i muribundă

Deşi mă vrea opus unei schimbări.

Şi-n limita fireştilor chemări,

Ce-o văd mereu de-a dreptul infinită,

Mintea o las a-mi fi ca o ispită

Prin multele răspunsuri şi-ntrebări.

Şi cad mereu în lista de proscrişi,

A celor ce sunt plini de etichete,

A celor ce sunt fără de faţete,

Fiind acestei lumi clar compromişi.

26.02.22

***Povestea nopții de-ndrăznire***

*Irinei*

O noapte ce-ncepea ca orice noapte,

Ne-a dat idei cum alfel n-am avut,

Cu toate-acele mii de clare fapte

Prin care ne-am ştiut şi cunoscut.

Nu prea aveam, nici eu, nici tu, răbdare,

Ne căutam al formelor contur,

Sub gândul ce lua mereu amploare,

Ştiindu-se, în fapt, fără cusur.

Erai atât de dornică de mine

Că n-ai mai putut, de tot, să te dezbraci,

Ştiind că nu mă pot deloc abţine,

Cu tine pe de-a-ntregul să mă-mbraci.

Pe buze şoapta ţi-ai lăsat strivită

Gustu-mi voind să mi-l cunoşti, să-l simţi,

Şi să ai clară clipa potrivită

Când poţi esenţa vieţii s-o resimţi.

Iar gustul tău era, fără tăgadă

Efect al relevantei dezrobiri

Când ochii mi-ai lăsat mai mult să vadă

Din drumul aşteptatei reuniri.

Te-ai aşezat ca semn de întrebare,

Lăsându-mi gurii sânii tremurând,

Voind să simţi, direct prin încercare

Cât de profund ajung, nu doar prin gând.

Privindu-ţi ochii înălţaţi spre stele,

Când mă-mpingeai în cel mai tainic gând,

Ştiam că eşti deja şi tu ca ele,

Simţindu-ţi trupul jar şi foc arzând.

Apoi, când m-ai voit acoperire

Şi clar reper al harului divin,

Simţeam că eşti cu dor de dăruire

Spre a mă şti, în tine, pe deplin.

Chiar coapsele-ţi de zvâcnet rotunjite

Mi-erau îndemn de-a nu mă da oprit

La simple idealuri împlinite

Fără a şti şi visu-ţi împlinit.

Seara s-a dus, cu mult, spre dimineaţă,

Nici tu n-aveai motive de opriri,

Te arătai sfioasă şi-ndrăzneaţă,

Zorită spre fireşti întipăriri.

În pântecu-ţi fierbinte mi-era bine,

Iar tu mă îndemnai să-l definesc,

Dându-i motiv de-a fi şi-a-mi aparţine,

Prin ceea ce e datul omenesc.

Şi fără nici un semn de întrebare,

De câte ori m-am încrustat însemn,

M-ai vrut fireasca ta legitimare

Şi-n faţa vieţii absolut consemn.

Rămâne noaptea-aceea o pecete,

Peste istorii scrise cu greşeli,

Dând nopţii clar motiv să se repete

Ca nu cumva să crezi că te înşeli.

În zori aveai identitate nouă,

Cu argumentul vieţii piedestal,

Dînd laitmotive bobului de rouă

Să nu se lase prins de-al ploii val.

Aceleaşi forme, pline, îndrăzneţe,

Păstrau tendinţa gândului hoinar,

Şi-mi arătau depina frumuseţe

Ce nopţii i-a dat rost embrionar.

18.08.21